b'\n_START_ARTICLE_\nSekolah Menengah Kebangsaan Tok Muda Abdul Aziz\n_START_SECTION_\nSejarah\n_START_PARAGRAPH_\nSekolah ini telah dibuka pada tahun 1971 dengan menampung pelajar-pelajar Melayu dari sekolah rendah kawasan Sungai Siput. Nama awal sekolah ini ialah Sekolah Menengah Kebangsaan Sungai Siput. Pembukaan sekolah ini dirasmikan oleh Menteri Pelajaran Malaysia pada masa itu, Dato Musa Hitam. Bendera sekolah ini dicipta oleh En. Aun b. Yob Abas dalam tahun 1972, manakala logonya dicipta oleh En. Zainal Abidin b. Yusof. Kedua-dua orang guru ini merupakan kakitangan sekolah ini._NEWLINE_Pada tahun 1972 juga, Persatuan Ibu Bapa dan Guru (PIBG) ditubuhkan. Hasil cadangan persatuan ini, nama sekolah ini ditukar kepada nama Sekolah Menengah Kebangsaan Tok Muda Abdul Aziz, Sungai Siput mengambil sempena nama seorang penghulu yang mengasaskan Sungai Siput (U), bapa kepada Datuk Haji Abdul Wahab, Tok Panglima Bukit Gantang, pejuang kemerdekaan dan Menteri Besar Perak yang pertama. Pada tahun 1976 nama baru sekolah ini diterima secara rasmi. Pada tahun 1988, asrama putera dan asrama puteri mula dibuka kepada murid di kawasan Sungai Siput ini. Pada tahun 1989, Jabatan Pendidikan Perak telah memperkenalkan Kelab Rancangan Khas di sekolah ini. Pada tahun 1990 pula, kelas Tingkatan Enam telah dimulakan.'